แรงซื้อหุ้นพลังงานดัน SET พลิกปิดบวก 7 จุด รับราคาน้ำมันพุ่ง-คาดหวังมาตรกระตุ้นศก.สหรัฐ
แรงซื้อหุ้นพลังงานดัน SET พลิกปิดบวก 7 จุด รับราคาน้ำมันพุ่ง-คาดหวังมาตรกระตุ้นศก.สหรัฐ
5 ส.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,337.35 จุด เพิ่มขึ้น 6.54 จุด (+0.49%) มูลค่าการซื้อขาย 60,357.16 ล้านบาท
10 หุ้นดันดัชนีวันนี้

ด้านนักวิเคราะห์ระบุว่า ตลาดหุ้นไทยวันนี้ปรับตัวขึ้นตาม Sentiment ตลาดต่างประเทศ โดยตลาดหุ้นในภูมิภาคเอเชียสดใสบวกเฉลี่ยกว่า 1% เช่นเดียวกับตลาดในยุโรปที่เทรดบ่ายนี้ก็ปรับตัวขึ้นกว่า 1% เหมือนดาวโจนส์ฟิวเจอร์สที่บวกได้ราว 0.5% จากความคาดหวังมาตรการกระตุ้นเศรษฐกิจของสหรัฐฯ วงเงิน 1 ล้านล้านดอลลาร์ฯ ที่ภายในสัปดาห์นี้น่าจะมีข้อสรุป
นอกจากนี้ ราคาน้ำมันได้เร่งตัวขึ้นด้วยทำให้ไปหนุนหุ้นในกลุ่มพลังงาน และปิโตรเคมี ให้ขึ้นนำตลาดในวันนี้ แม้แต่หุ้นในกลุ่มแบงก์ก็ฟื้นตัวขึ้นมารับผลประชุมคณะกรรมการนโยบายการเงิน (กนง.) ที่คงอัตราดอกเบี้ยนโยบาย แถมทิ้งท้ายในทำนองที่ว่า นโยบายการเงินคงจะทำอะไรไม่ได้มากไปกว่านี้แล้ว ต่อไปคงจะต้องขึ้นอยู่กับการใช้มาตรการอื่น ซึ่งก็คงจะคาดหวังไปที่นโยบายการคลังที่จะเข้ามากระตุ้นมากขึ้น ซึ่งอาจเห็นภาพชัดเมื่อมีคณะรัฐมนตรี (ครม.) ชุดใหม่เข้ามาปฏิบัติงานแล้ว
พร้อมทั้งมองว่าเศรษฐกิจไทยเริ่มฟื้นตัวแต่ก็ยังเปราะบางอยู่ ซึ่งเมื่อลดอัตราดอกเบี้ยยากก็ทำให้กลุ่มแบงก์รีบาวด์ขึ้น แต่กลุ่มไฟแนนซ์ และลิสซิ่ง ยังถ่วงตลาดฯเป็นผลจากที่ธนาคารแห่งประเทศไทย (ธปท.) ให้ลดเพดานดอกเบี้ยในส่วนบัตรเครดิต-สินเชื่อบุคคล อย่างเป็นการถาวร และทางธนาคารออมสินก็จะทำธุรกิจหลายอย่างที่จะช่วยเหลือรายย่อยด้วย
แนวโน้มการลงทุนในวันพรุ่งนี้ (6 ส.ค.) คาดตลาดฯยังมีโอกาสที่จะปรับตัวขึ้นได้ แต่ก็คงจะแกว่งตัวในกรอบไม่กว้าง เนื่องจากยังอยู่ในช่วงการทยอยประกาศผลประกอบการของบริษัทจดทะเบียนที่จะต้องติดตามดู และคืนนี้ก็ให้ติดตามตัวเลขการจ้างงานภาคเอกชนของสหรัฐฯ ส่วนวันศุกร์ก็ให้ติดตามตัวเลขการจ้างงานนอกภาคเกษตรของสหรัฐฯด้วย
พร้อมให้แนวรับ 1,330 จุด ส่วนแนวต้าน 1,350 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 3,326.57 ล้านบาท  ปิดที่ 68.25 บาท ลดลง 1.00 บาท
PTTEP มูลค่าการซื้อขาย 2,754.92 ล้านบาท  ปิดที่ 94.25 บาท เพิ่มขึ้น 4.75 บาท
PTT มูลค่าการซื้อขาย 2,384.13 ล้านบาท  ปิดที่ 39.00 บาท เพิ่มขึ้น 1.00 บาท
AOT มูลค่าการซื้อขาย  2,342.83 ล้านบาท  ปิดที่ 49.50 บาท ลดลง 1.75 บาท
PTTGC มูลค่าการซื้อขาย 1,833.67 ล้านบาท  ปิดที่ 49.00 บาท เพิ่มขึ้น 1.75 บาท